Juhtimise ja eestvedamise paradigmade muutused on toonud kaasa mitmeid uusi suundi nii juhtimisteoorias kui ka praktikas. Eestvedamisel pööratakse suurt tähelepanu organisatsiooni visioonile ja luuakse pilt ambitsioonikast ja soovitavast tulevikust, mis tuleb teha aga töötajatele nähtavaks ja  mõistetavaks. Liidri ülesandeks on muuta töötajad energilisemaks ja motiveerida neid eelkõige samastumise kaudu, mitte aga läbi hüviste. Eestvedamise funktsioonid nõuavad juhilt uudsete ja pikaajaliste eesmärkide püstitamist ja realiseerimist ning ühtsete väärtuste kujundamist, tänu millele on võimalik anda tegevusele laiem ja ühtsem tähendus. Siis on võimalik muuta status quo'd ning kutsuda esile muudatusi töötajate väärtustes, hoiakutes ja käitumises (Conger, Kanungo 1998: 8-9).